KIRJALLINEN KYSYMYS P-1990/99 esittäjä(t): Xaver Mayer (PPE-DE) komissiolle. Lammastalouden tilanne Euroopan unionissa.



Virallinen lehti nro 203 E , 18/07/2000 s. 0106 - 0107



KIRJALLINEN KYSYMYS P-1990/99 esittäjä(t): Xaver Mayer (PPE-DE) komissiolle (28. lokakuuta 1999) Aihe: Lammastalouden tilanne Euroopan unionissa 1. Euroopan unionin lammastalous on jo suhteellisen kauan kärsinyt huonoista ansiomahdollisuuksista. Tämä koskee lihantuotannosta saatavia tuloja, mutta myös erityisesti villantuotannosta saatavia tuloja, ja sen vuoksi lampaiden määrä vähenee jatkuvasti. a) Aikooko komissio ryhtyä toimenpiteisiin lampaanliha- ja -villa-alan ansiomahdollisuuksien parantamiseksi? b) Katsooko komissio, että villantuotantoa tulisi tukea sillä perusteella, että villa on uusiutuva luonnonvara? c) Mitkä seikat puhuvat tällaisen tuen puolesta tai sitä vastaan? 2. Karitsojen ja lampaiden ammattimainen rituaaliteurastus on kielletty Saksassa. Koska tällaisella lihalla on kuitenkin kova kysyntä, eläimiä kuljetetaan naapurimaihin teurastettaviksi. Näin saatu liha tuodaan sitten takaisin Saksaan. a) Onko Saksassa voimassa oleva rituaaliteurastuskielto komission mielestä kilpailua vääristävä tekijä? b) Onko tämän alan lainsäädäntö syytä harmonisoida? Franz Fischlerin komission puolesta antama vastaus (17. marraskuuta 1999) On totta, että lammastalouden tuottajien tilanne oli erityisen vaikea vuonna 1998, kun lampaanlihan hinta laski alhaisimmalle tasolleen sitten vuoden 1995. Tämä tulonmenetys on kuitenkin korvattu tuottajille uuhipalkkiolla, jota korotettiin 50 prosentilla suhteessa markkinointivuodelta 1997 maksettuun määrään. Epäsuotuisilla alueilla tuottajille maksetaan lisäksi 6,64 euron lisäpalkkio eläintä kohti. Lammastalouden investoinnit voidaan periaatteessa rahoittaa myös maatalouden rakenteiden tehokkuuden parantamisesta 20 päivänä toukokuuta 1997 annetun asetuksen (EY) N:o 950/97(1) mukaisesti, mikäli investointituen edellytyksiä noudatetaan. Myös muuta vastaavanlaista rakennetukea voidaan harkita tavoitteiden 1 tai 5b alueohjelmien osana. Nämä investointituet tulevat säilymään Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun uuden neuvoston asetuksen (EY) N:o 1257/1999(2) nojalla. Villalle ei ole olemassa erityistä tukijärjestelmää. Koska se ei ole EY:n perustamissopimuksen liitteessä I (entinen liite II) tarkoitettu maataloustuote, EMOTR:n tuen myöntäminen villantuottajille ei ole mahdollista. Eläinten suojelusta teurastus- tai lopettamishetkellä 21 päivänä joulukuuta 1993 annetussa neuvoston direktiivissä 93/119/EY(3) on säännöksiä, joissa vahvistetaan alan yhteiset vähimmäisvaatimukset. Teurastamossa tapahtuva lampaiden ja vuohien kosher-teurastus sallitaan direktiivissä, koska sen 5 artiklan 2 kohdassa säädetään mahdollisuudesta poiketa tainnutusvaatimuksesta. Komissio aikoo arvoisan parlamentin jäsenen toimittamien tietojen perusteella tutkia, onko rituaaliteurastusten rajoittaminen jäsenvaltion alueella EY:n perustamissopimuksen yleisten sääntöjen mukaista. Komissio on samaa mieltä siitä, että erot eläinten rituaaliteurastuksen sallimista koskevassa jäsenvaltioiden lainsäädännössä saattavat johtaa kilpailun vääristymiseen. Asiaa olisi kuitenkin tarkasteltava huomattavasti laajemmin, koska siihen liittyy paljon monitahoisia tekijöitä. Komission tämänhetkinen käsitys on, että yhteisön tämän alan lainsäädäntö olisi saatettava asianmukaisemmaksi. (1) EYVL L 142, 2.6.1997. (2) EYVL L 160, 26.6.1999. (3) EYVL L 340, 31.12.1993.